stanford-oval/wikipedia huggingface dataset:
מנאל א-דוואיאן

| --- | --- |

 לידה:  1973 (בת 52 בערך) דהראן, ערב הסעודית 
 יצירות ידועות:  Suspended Together
 פרסים והוקרה:  100 נשים (BBC) (2019) 
 www.manaldowayan.com
 
מנאל א-דוואיאן (נולדה ב-1973) היא אמנית עכשווית סעודית, הידועה בשל עבודת המיצב שלה Suspended Together משנת 2011. היא הציגה את עבודותיה במספר תערוכות, כולל Soft Power במרכז אלן לאמנות בריאד ב-2012, תערוכת היחיד Journey of Belonging, בגלריית אתר שבג'דה, ב-2013, ו-100 Masterpieces of Modern and Contemporary Arab Art בפריז, ב-2017. כמו כן, היא השתתפה בביאנלה של יוסטון, בארצות הברית, ב-2014, בפרויקט "P.3: Prospect" בביאנלה בניו אורלינס, ב-2015, שם הציגה את עבודתה Notes For Now, וגם בביאנלה של ונציה, בתערוכת Future of a Promise. העבודה שלה משתמשת במדיומים רבים, כולל צילום ומיצב, ומתמקדת בחקירה וביקורת של תפקידיהן של נשים בחברה הסעודית.
תחילת דרכה

א-דוואיאן נולדה בשנת 1973 בדהראן במחוז המזרחי של ערב הסעודית. היא סיימה תואר שני בניתוח ועיצוב מערכות. היא החלה את הקריירה שלה בחברת נפט לפני שהחליטה לעסוק באמנות במשרה מלאה בשנת 2010. האמנות שלה עוסקת בבחינת נושאים אישיים ופוליטיים הקשורים לזכויות נשים בהקשר של החוקים האולטרה-שמרניים בסעודיה החלים על נשים, הכוללים איסורים על תנועה, נהיגה, או דיבור במרחב הציבורי. א-דוואיאן מתגוררת בלונדון, אנגליה, שם היא עובדת על תואר שני בפרקטיקות של אמנות עכשווית במרחב הציבורי בקולג' המלכותי לאמנות.
צילום

העבודות המוקדמות של א-דוואיאן מבוססות בעיקר על צילום בשחור לבן, כולל תמונות מאוספיה I AM, Drive-By Shootings, ו-Nostalgia Carries Us. . I AM, אוסף משנת 2005, נוצר בהשראת נאום שנשא המלך עבדאללה אל-סעוד, כשהוא עלה לכס המלכות הסעודית ב-2005, ובו הוא הדגיש את החשיבות של השתתפות נשים לבניית והעשרת החברה הסעודית. ההצהרה השנויה במחלוקת פורשה בדרכים רבות על ידי מבקרים שבעד ונגד זכויות נשים. א-דוואיאן קיבלה השראה לצלם את הנשים שהיא האמינה שהמלך מתייחס אליהן, כולל מהנדסות, אמהות, ומדעניות, כדי להנכיח ולהכיר בחשיבותן של הנשים בערב הסעודית. הצילומים מתוך האוסף Drive-By Shootings (2011) מדגימים את הקשיים העומדים בפני אמניות בסעודיה, בהינתן ההגבלות הקיצוניות המוטלות עליהן על ידי הממשלה. כאישה, א-דוואיאן לא יכלה לנהוג מבחינה חוקית, אך נעזרה בנהג שהסיע אותה כדי שתוכל לצלם מתוך הרכב הנע. הצילומים המטושטשים שיצרה מדגישים את העובדה שהיא מנועה מלצאת מהרכב על מנת ליצור את האמנות שלה, אלא מוכפפת למישטור התנהגותי מבוסס-מגדר, כחלק מהתהליך היצירתי שלה.
אמנות מיצב

ב-2012 עבודת המיצב של א-דוואיאן הוצגה בתערוכת Edge of Arabia, We Need to Talk בג'דה. התערוכה הדגישה את הצורך ברפורמה בערב הסעודית על פי תפישת האמנים. נכון לאותו הזמן היה זה המיצג הגדול והרדיקלי ביותר של אמנים עכשוויים סעודים, וכל אחד מהם נטל את הסיכון להשלכות הפוליטיות בשל ביטויים האמנותי. המיצב של א-דוואיאן Esmi My Name, כלל סט חרוזים מסורתי גדול מהחיים, כשעל כל חרוז מצויר שמה של אישה, והחרוזים תלויים על חבל ארוג על ידי נשים בדואיות. בסעודיה, האמונה היא שלבטא את שמה של אישה בפומבי הוא טאבו מביש או מביך, דבר אשר מוחק את נוכחותן ואת זהותן של נשים סעודיות לכדי אלמוניות. על ידי הפיכת השמות לציבוריים, עבודתה של א-דוואיאן מאתגרת רעיונות לגבי תפקידי נשים בחברה הסעודית ומבקשת לשנות אותם ואת ההתייחסות אליהם.
בין העבודות המוכרות ביותר של א-דוואיאן היא Suspended Together (2011), סדרה של 200 יונים לבנות מפיברגלס התלויות מהתקרה. על כל יונה, סמל מסורתי של חופש, יש עותק של מסמך מעבר שנדרש עבור כל נשות ערב הסעודית כדי לצאת לנסיעה. האישור חייב להיות מונפק וחתום על ידי אפוטרופוס ממין זכר, בדרך כלל אב, אח או בעל. המסמכים שא-דוואיאן בחרה לשחזר נשלחו אליה מאת מגוון נשים סעודיות. התעודות הונפקו עבור ילדות ונשים מגיל שישה חודשים עד גיל שישים, ומתעדות את ההיסטוריה של הזכויות המוגבלות של נשים. א-דוואיאן מתארת את המיצב: "במתקן של היונים, אני חוקרת את הרעיון של תנועה מושעית. רבות מן הנשים הסעודית המובילות, מדעניות, מחנכות, מהנדסות, אמניות ומנהיגות נפלאות, תרמו את המסמכים שלהן כדי להיכלל בעבודת אומנות זו. הנשים האלה סוללות דרך חדשה ומגיעות להישגים עבור החברה שלהן, אבל כשמדובר בנסיעות עדיין מתייחסים אליהן כמו להקה של יונים מושעות.'"
פרסומים

Home Ground Contemporary Art from the Barjeel Art Foundation - Published in Canada in 2015 by The Aga Khan Museum - ISBN 978-1-926473-05-5
Color and Line - The Naqvi Collection - ISBN 978-9948-18-110-1
"Hitting the Road (Driving)" - By Manal AlDowayan - "The Forecast Issue: A View Beyond The Horizon," Issue 07, 2018 - Published by The Monocle Magazine.
"I Am" – By Manal AlDowayan, the "Visual Research and Social Justice" special issue of Studies in Social Justice Journal. Published December 2017.
Imperfect Chronology: Arab Art from the Modern to the Contemporary - Works from the Barjeel Foundation - Edited by Omar Kholeif with Candy Stobbs - Published by Whitechapel Gallery, London, UK, 2015 - ISBN 978-3-7913-5485-9
Do It (in Arabic) - Edited by Hans Ulrich Obrist and Hoor AlQassimi - Published by the Sharjah Art Foundation 2016 - ISBN 978-9948-446-72-9
פרסים

2014 - פרס נשים ערביות באמנות
הערות שוליים

↑  "MANAL ALDOWAYAN | EXHIBITIONS". www.manaldowayan.com.
↑  "MANAL ALDOWAYAN | CONTEMPORARY ARTIST". www.manaldowayan.com.
↑  "Manal Al-Dowayan". universes.art (באנגלית).
↑  "ArtAsiaPacific: Edge Of Arabia We Need To Talk". artasiapacific.com (באנגלית).
↑  "Suspended Together – Design of The World". Design of the World. 27 בפברואר 2012. {{cite web}}:  (עזרה)
↑  "A flight of identity". Arab News (באנגלית). 23 במרץ 2011. {{cite web}}:  (עזרה)
↑  "MANAL ALDOWAYAN | CONTEMPORARY ARTIST". www.manaldowayan.com.
↑  "A Dialogue With Artist Manal AlDowayan On The Identity & Disappearance Of The Saudi Woman". American University of Sharjah (באנגלית). 1 באוקטובר 2012. {{cite web}}:  (עזרה)
| --- | --- |
בקרת זהויות :  GND: 1202728693  LCCN: no2023089098  VIAF: 12157949248565091754   WorldCat (עם VIAF): 12157949248565091754 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "מנאל א-דוואיאן".
כנף רננים (עוף)

כנף רננים הוא עוף המוזכר בספר איוב.
אזכור בתנ"ך

לאחר שאליהוא בן ברכאל מסיים את נאומו, אלוהים מופיע מן הסערה. במהלך תשובת האל לאיוב, הוא מתאר כמה בעלי חיים שהתנהגותם מסתורית ולא מובנת לאדם או חיות חזקות במיוחד שבן אדם אינו יכול לגבור עליהן. אחד מאותם בעלי חיים הוא "כנף רננים", המתואר בספר איוב, פרק ל"ט.
תיאור

”יג: כְּנַף רְנָנִים נֶעֱלָסָה אִם אֶבְרָה חֲסִידָה וְנֹצָה:” משתמע שכנף הרננים ידועה כמביעה עליזות (נעלסה=שמחה).
”יד: כִּי תַעֲזֹב לָאָרֶץ בֵּצֶיהָ וְעַל עָפָר תְּחַמֵּם טו: וַתִּשְׁכַּח כִּי רֶגֶל תְּזוּרֶהָ וְחַיַּת הַשָּׂדֶה תְּדוּשֶׁהָ:” כנף הרננים מטילה את ביציה על הקרקע, ומשאירה אותן חשופות  למרות שנשקפת להן סכנת רמיסה. לפי רש"י, כנף הרננים הולכת להתחמם בעפר בזמן שביציה על הארץ. לפי פירוש המצודות, הכוונה שהביצים לא זקוקות לדגירה כיוון שהן מתחממות בעפר.
”טז: הִקְשִׁיחַ בָּנֶיהָ לְּלֹא לָהּ לְרִיק יְגִיעָהּ בְּלִי פָחַד:” היא קשוחה כלפי צאצאיה כאילו אינם שלה. אדישה לכך שהם חשופים לסכנה, ומאמץ ההטלה יהיה לשווא.
”יז: כִּי הִשָּׁהּ אֱלוֹהַּ חָכְמָה וְלֹא חָלַק לָהּ בַּבִּינָה:” כנף רננים היא עוף טיפש.
”יח: כָּעֵת בַּמָּרוֹם תַּמְרִיא תִּשְׂחַק לַסּוּס וּלְרֹכְבוֹ:” היא מסוגלת לעוף, ולהתחמק מפרשים המנסים לצודה. או שזה תיאור שהיא עד כדי כך מתאכזרת לבניה עד שלא אכפת לה להניח את גוזליה או ביצה בקן בעוד הסוסים מאיימים עליהם.
ישנם פרשנים שאומרים שחצי מפסוק י"ג ("כנף רננים נעלסה"), זה תיאור של עוף אחד. החצי השני זה תיאור של החסידה. ושאר הפסוקים מתארים עוף שלישי שמטיל ביציו על הקרקע.
מטרת האזכור

פרשנים חלוקים לגבי המטרה של תיאור כנף הרננים בתשובה לאיוב. ישנם פרשנים כמו המצודת דוד שסוברים שזה חלק מהתיאור של הדברים המסתוריים בעיני האדם. לכאורה אפרוחי הכנף רננים לא היו אמורים לשרוד היות שאמם מסכנת אותם, אבל העובדה שהיא מצליחה להעמיד צאצאים מעידה על כך שיש מי שמשגיח עליהם. יש פרשנים שסבורים שתיאור זה נועד להגיד שאפילו עוף טיפש בסופו של דבר מתוכנן כך שיוכל להתגונן מפני רודפיו. דעה ייחודית של המלבי"ם היא שכל התיאור בפסוקים נועד להשוות בין החסידה שמרחמת על גוזליה לכנף רננים שלא. ואז התיאור נועד להראות את חוכמת הבורא שנתן לחסידה את היכולת להתגונן על ידי תעופה, בזמן שלעוף האכזר הניח להכחד.
לדעה שמדובר בשלוש ציפורים, האזכרה של כנף הרננים נועדה להזכיר עוף מהודר במיוחד שנחשב לפלא בעיני האדם. התיאור של החסידה נועד לתאר את חוכמת הבורא שנתן לחסידה את היכולת לחזות את עונת הנדידה, כל התיאור האחרון נועד לבטא את הנס שבקיום הביצים של עופות המטילים ביציהם על הקרקע.
זיהוי הכנף רננים

עלו הרבה השערות בנגע לזיהויו של כנף הרננים. בין האפשרויות שעלו:
יען - פירוש מקובל על הרבה פרשנים, מתרגמים וחוקרים. ביניהם: המלבי"ם, ישראל אהרוני ויהודה פליקס. לפי זה הכינוי "כנף רננים" תואם לשם הנפוץ של היען בגמרא "נעמיתא" – משהו נעים. היען אכן מטילה את ביציה על האדמה, וחלק מהזמן היא מכסה את הביצים בעפר, וחלק מהזמן דוגרת. כמו כן היען נחשב לעוף טיפש, בגלל צורת ראשו הקטן ונטייתו לבלוע חפצים ואבנים. עם זאת יש קשיים בהגדרה זאת, היות שהיען אינו יכול לעוף. המלבי"ם סבור שהמילה "כעת" נועד לתאר מה שראוי להיות, היה ראוי שהיא תעוף אך היא לא. פליקס מתרץ שהביטוי "תמריא" יכול להתקשר גם לזינוק מהיר לאחר התעייפות לכאורה. הוא אפילו טוען שהתיאור של היען המגחך על רודפיו מתאים לאופן שבו צדו יענים בעבר. בעיה נוספת היא שכנף הרננים מתואר כעוף אכזר, אך היען ידוע כמטפל בגוזליו ולכן לא נראה כמתאים לתיאור זה. פליקס מתרץ ש"הקשיח" הכוונה שמערב את אפרוחי כל האמהות יחד. כמו כן היו מקרים שאביהם של הגוזלים ברח בעת סכנה. יש לציין שגם יש מקומות נוספים במקרא בהם היען מתואר כאכזר, למשל באיכה כתוב "..בַּת־עַמִּ֣י לְאַכְזָ֔ר כַּיְעֵינִ֖ים בַּמִּדְבָּֽר׃", כך שיש היגיון בלומר שהיען נחשבת לעוף אכזר.
בר יוכני - כך משתמע מתלמוד בבלי, מסכת בכורות, דף נ"ז, עמוד א'.
עפרוני מצויץ - מנחם דור דוחה את תאוריה שמדובר ביען, וטוען שמדובר על העפרוני המצוייץ. לדעתו השם "כנף רננים" מתאים לעפרוני בגלל קול השירה שהוא משמיע. לדעתו זה גם נראה הרבה יותר הגיוני לייחס לעפרוני הקטן תכונות של טיפשות בגלל שהוא מותיר את ביציו על הקרקע, בניגוד ליען הענק וחסר יכולת התעופה.
טווס - פירוש של רד"ק ושל עוד כמה פרשנים, ייתכן שנוצותיו המהודרות מסמלות "שמחה" ולכן מתואר כ"נעלסה".
כרוון מצוי - תאוריה של חיים מויאל, זה שהכנף רננים זה הכרוון המצוי. גם הוא ידוע כמקנן על הקרקע. והתיאור שלו עף באוויר תוך התגרות בציידים, הכוונה למצגי ההסחה שהאם מבצעת כשקינה מאוים.
הערות שוליים

1 2  פירוש דעת מקרא, איוב, לט, יג-יח, הוצאת מוסד הרב קוק
1 2  בעלי החיים שבתשובת ה' לאיוב מאת יהודה פליקס, מתוך אתר דעת
↑  כנף רננים - עפרוני מצוי מאת מנחם דור, מתוך אתר דעת
↑  ויקרא לעיט נשר ולכרוון כנף רננים מאת חיים מויאל, מתוך עלון טבע הדברים
לקריאה נוספת

א. דיין, החי במקרא, כרך חולייתנים, עמ' 149, ירושלים תשפ"ב.
הנוקמים: סוף המשחק
הפקה

באוקטובר 2014 הכריזו מארוול על המשך של שני חלקים לעידן אולטרון, ששמו הנוקמים: מלחמת האינסוף חלק 1, שהיה אמור לצאת ב-4 במאי 2018, בעוד שחלק 2 תוכנן לתאריך 3 במאי 2019. בחודש אפריל 2015 מארוול הודיעו כי אנתוני וג'ו רוסו יביימו את שני החלקים, ושהצילומים צפויים להתחיל בשנת 2016. באותו החודש, קווין פייגי אמר שהסרטים יהיו שניים, סרטים נפרדים "משום שיש להם יסודות משותפים כאלה, זה הרגיש מתאים לקרוא לסרטים ככה, אבל לא הייתי קורא לזה סיפור אחד בשני חלקים, הייתי אומר שאלו שני סרטים נפרדים". במאי 2015 כריסטופר מרקוס וסטיבן מק'פילי חתמו על כתיבת תסריט לשני הסרטים. בהמשך החודש, האחים רוסו חשפו כי הם ישנו את השם של הסרטים, כדי להוריד יותר את התפיסה השגויה כי הסרטים יהיו סרט אחד גדול שיפוצל ל-2, כשג'ו אמר "הכוונה היא שאנחנו נשנה את השמות, אבל עוד לא חשבנו עליהם עדיין". ביולי 2016, מארוול הסירו את שם הסרט, ופשוט התייחסו אליו כאל סרט ללא שם של הנוקמים. פייגי והאחים רוסו הצביעו על כך ששם הסרט לא נחשף מפני שהוא יסגיר את העלילה עבור הסרט הזה ושל מלחמת האינסוף.
הצילום הראשי החל ב-10 באוגוסט 2017, תחת שם העבודה Mary Lou 2, באולפני פיינווד אטלנטה במחוז פאייט, ג'ורג'יה, יחד עם טרנט אופאלוך כמנהל הצילומים. הסרט, יחד עם מלחמת האינסוף, צולמו בעזרת מצלמות IMAX/Arri 2D, ובכך הפכו לסרטים הראשונים של הוליווד עם מצלמות IMAX דיגיטליות. באותו החודש, התרחשו באזור אפיקי במרכז העיר אטלנטה, ליד תחנת חמש הנקודות מרתה, ופארק פיידמונט. פייגי הצהיר כי הסרטים תוכננו במקור להיות מצולמים בו זמנית, אך במקום זאת החליטו לצלם אותם ברצף, עם ההסבר "אנחנו עושים אותם זה אחר זה, זה הפך למסובך מדי לחצות אותם ככה, ואנחנו מצאנו את עצמנו - שוב, משהו תמיד היה משלם את המחיר, רצינות להיות מסוגלים להתמקד ולצלם סרט אחד ואז להתמקד ולצלם סרט אחר". אנתוני רוסו הרגיש בתחילה שזה הגיוני יותר לצלם את הסרטים בו זמנית מבחינה פיננסית ולוגיסטית בהתחשב במספר הרב של השחקנים, על אף שלכל אחד מהם סרט משלו, והציע כי "בימים מסוימים נצלם סרט אחד ובימים אחרים נצלם את הסרט השני, פשוט נקפוץ קדימה ואחורה". ההפקה הראשונה הסתיימה ב-11 בינואר 2018. צילומים נוספים החל ב-7 בספטמבר 2018, והסתיימו ב-12 באוקטובר 2018. אוונס והמסוורת' הרוויחו 15 מיליון דולר עבור הסרט כל אחד.
ב-7 בדצמבר 2018, עם שחרורו של הטריילר הראשון של הסרט, נחשף שמו ותאריך ההפצה: ה-26 באפריל 2019. אפקטים חזותיים עבור הסרט נוצרו על ידי Industrial Light & Magic, Weta Digital, DNEG, Framestore, Cinesite, Digital Domain, Rise, Lola VFX, Cantina Creative, Capital T, Technicolor VFX ו-Territory Studio.
מוזיקה

ביוני 2016 הכריזו אולפני מארוול כי אלן סילבסטרי, שהלחין את הפסקול לסרט "הנוקמים", חוזר להלחין גם את הפסקול לסרטים "מלחמת האינסוף" ו"סוף המשחק".
הפצה

הנוקמים: סוף המשחק יצא בארצות הברית ובבריטניה ב-26 באפריל 2019, ב-IMAX ובתלת מימד. במקור הסרט היה אמור לצאת בארצות הברית ב-3 במאי 2019, אך התאריך הוקדם על מנת להפחית את כמות הספוילרים שיגיעו לשוק האמריקאי מטריטוריות שבהן הושק הסרט קודם לכן.
ביוני 2019 פורסם כי הסרט יצא לאקרנים בגרסה חדשה ב-28 ביוני. בגרסה החדשה מוחלף הקטע המסיים של הסרט, המכיל כתוביות. הגרסה מכילה חוץ מכתוביות סיום גם סצנה אחרי הכותרות, הוקרה לסטן לי, סצנה מיוחדת של הענק הירוק והצצה לסרט ספיידרמן: רחוק מהבית. ￼￼אורך הסרט בגרסתו החדשה הוא 188 דקות, 7 דקות יותר מהגרסה הקודמת.
ביקורות והכנסות > ביקורות

הסרט זכה לקבל ביקורות מעולות, ובאתר IMDb בשבוע הראשון ליציאתו לאקרנים קיבל ציון של כ-9 על ידי כ-200,000 מדרגים ואף היה ב-Top 10. הסרט קיבל דירוג מבקרים של 94% באתר Rotten Tomatoes.
ביקורות והכנסות > הכנסות

בסוף השבוע הראשון, הסרט שבר את שיאי ההכנסות עם מעל 357 מיליון דולר בצפון אמריקה ומעל 1.223 מיליארד דולר ברחבי העולם. הסרט הכניס יותר מ-2.7 מיליארד דולר ברחבי העולם והפך לסרט המכניס ביותר בכל הזמנים תוך שהוא עוקף את הסרט אוואטר שהחזיק בשיא, עד שהקרנת הסרט אוואטר בסין הקפיצה אותו חזרה אל המקום הראשון.
ביקורות והכנסות > בישראל

גם בישראל הסרט זכה לשיא רב של הקרנות וצפיות בקולנוע מאז "וונדר וומן" ב-2017 וזכה לאהדה רבה בקרב המבקרים.
הערות שוליים

↑  Brandon Davis, 'Avengers: Endgame' Run Time Officially Confirmed by Directors, comicbook.com, ‏5 באפריל 2019
↑  Anthony D'Alessandro, ‘Avengers: Endgame’ To Near Rare Breakeven Point With $1.1B Global Opening, Deadline, ‏27 באפריל 2019
↑  מערכת mako תרבות, ‏כוכבי "הנוקמים" לא יודעים באיזה סרט הם משתתפים, באתר ‏מאקו‏, 17 באפריל 2018
↑  Box Office: 'Avengers: Endgame' Passes 'Avatar' to Become No. 1 Film of All Time, The Hollywood Reporter (באנגלית)
↑  mako תרבות, ‏"הנוקמים: סוף המשחק" חוזר לקולנוע עם 6 דקות נוספות, באתר ‏מאקו‏, 25 ביוני 2019
↑  הניו יורק טיימס, "הנוקמים: סוף המשחק" קבע שיא הכנסות בסוף השבוע הראשון להקרנתו, באתר הארץ, 28 באפריל 2019
↑  אינה טוקר, "הנוקמים: סוף המשחק" שובר את כל השיאים, באתר ynet, 28 באפריל 2019
↑  תומר כרמלי, 20 הקרנות ביום: 'הנוקמים: סוף המשחק' מציף את האולמות, באתר פרוגי, 28 באפריל 2019
| פרס בחירת הקהל לסרט השנה |
| --- | --- | --- |
| 1975‏-1990 | העוקץ (1975) ‏•‏‏ מלתעות (1976) ‏•‏‏ קן הקוקייה (1977) ‏•‏‏ מלחמת הכוכבים (1978) ‏•‏‏ גריז (1979) ‏•‏‏ רוקי 2 (1980) ‏•‏‏ האימפריה מכה שנית (1981) ‏•‏‏ שודדי התיבה האבודה (1982) ‏•‏‏ אי.טי. - חבר מכוכב אחר (1983) ‏•‏‏ שובו של הג'דיי (1984) ‏•‏‏ השוטר מבוורלי הילס (1985) ‏•‏‏ בחזרה לעתיד (1986) ‏•‏‏ אהבה בשחקים (1987) ‏•‏‏ באטמן (1990) |  |
| 1992‏-2010 | שליחות קטלנית 2: יום הדין (1992) ‏•‏‏ בחורים טובים (1993) ‏•‏‏ פארק היורה (1994) ‏•‏‏ פורסט גאמפ (1995) ‏•‏‏ אפולו 13 (1996) ‏•‏‏ טיטניק (1999) ‏•‏‏ החוש השישי (2000) ‏•‏‏ גרין מייל (2001) ‏•‏‏ שרק (2002) ‏•‏‏ שר הטבעות: אחוות הטבעת (2003) ‏•‏‏ שודדי הקאריביים: קללת הפנינה השחורה (2004) ‏•‏‏ פרנהייט 9/11 (2005) ‏•‏‏ מלחמת הכוכבים - פרק 3: נקמת הסית' (2006) ‏•‏‏ שודדי הקאריביים: תיבה של איש מת (2007) ‏•‏‏ שודדי הקאריביים: סוף העולם (2008) ‏•‏‏ האביר האפל (2009) ‏•‏‏ דמדומים (2010) |  |
| 2011‏-היום | דמדומים 3: ליקוי חמה (2011) ‏•‏‏ הארי פוטר ואוצרות המוות - חלק 2 (2012) ‏•‏‏ משחקי הרעב (2013) ‏•‏‏ איירון מן 3 (2014) ‏•‏‏ מליפיסנט (2015) ‏•‏‏ מהיר ועצבני 7 (2016) ‏•‏‏ מוצאים את דורי (2017) ‏•‏‏ הנוקמים: מלחמת האינסוף (2018) ‏•‏‏ הנוקמים: סוף המשחק (2019) ‏•‏‏ בחורים רעים לתמיד (2020) ‏•‏‏ האלמנה השחורה (2021) ‏•‏‏ דוקטור סטריינג' בממדי הטירוף (2022) ‏•‏‏ ברבי (2023) |  |
| --- | --- |
בקרת זהויות :  NLI: 987012965442405171  PLWABN: 9810728826805606  GND: 1237062403  VIAF: 3537156133230758430004   WorldCat (עם VIAF): 3537156133230758430004
כוכב נולד (סרט, 2018)

| --- | --- |

 מבוסס על:  הסרט "כוכב נולד" מ-1937
 בימוי:  בראדלי קופר 
 הופק בידי:  בראדלי קופר, ביל גרבר, טוד פיליפס, לינט הוואל טיילור, ג'ון פיטרס
 תסריט:  אריק רות', בראדלי קופר, ויל פטרס
 עריכה:  ג'יי קסידי 
 שחקנים ראשיים:  בראדלי קופר ליידי גאגא
 צילום:  מת'יו ליבטיק 
 מדינה:  ארצות הברית 
 חברת הפקה:  האחים וורנר מטרו גולדווין מאייר
 חברה מפיצה:  האחים וורנר
 שיטת הפצה:  וידאו על פי דרישה 
 הקרנת בכורה:  31 באוגוסט 2018 (פסטיבל ונציה) 4 באוקטובר 2018 (ישראל) 5 באוקטובר 2018 (ארצות הברית)
 משך הקרנה:  135 דק' 
 שפת הסרט:  אנגלית 
 סוגה:  דרמה רומנטית, סרט מוזיקלי
 מקום התרחשות:  לוס אנג'לס 
 תקציב:  36 מיליון דולר
 הכנסות:  434.5 מיליון דולר
 הכנסות באתר מוג'ו:   astarisborn2018
 פרסים:  פרס אוסקר לשיר המקורי הטוב ביותר  פרס איגוד מבקרי הקולנוע של דאלאס-פורט וורת' לסרט הטוב ביותר  מועצת ביקורת הקולנוע האמריקנית: עשרת הסרטים הטובים ביותר  פרס גלובוס הזהב לשיר המקורי הטוב ביותר 
 www.astarisbornmovie.com
 דף הסרט ב־IMDb
 
כוכב נולד (באנגלית: A Star Is Born) הוא סרט קולנוע אמריקאי משנת 2018, אותו ביים בראדלי קופר ובו מככבים קופר וליידי גאגא, זוכת פרס אוסקר לשיר המקורי הטוב ביותר. הסרט מבוסס על סרטו של ויליאם ולמן באותו שם משנת 1937.
עלילה

ג'קסון "ג'ק" מיין (בראדלי קופר) הוא זמר קאנטרי מפורסם המתמודד עם אלכוהוליזם, סמים, אובדן שמיעה ומשבר בקריירה ובחייו האישיים. האמרגן שלו הוא אחיו הבכור, בובי (סם אליוט). ערב אחד, לאחר הופעה, הוא נקלע לבר שבו מופיעה אלי (ליידי גאגא), זמרת אלמונית, כחלק מהופעה של דראג קווין כשהיא מבצעת את השיר החיים בוורוד של אדית פיאף. ג'קסון מבקש לפגוש את אלי והם יוצאים לערב שבו הם משוחחים בגילוי לב. במהלך הערב אלי חושפת בפניו יצירה שחיברה. ג'ק מזמין אותה למופע שלו מול קהל רחב, ובמהלך ההופעה קורא לה לבצע עמו את השיר שכתבה והוא עיבד. אלי עולה לבמה, מופיעה וסרטון המתעד את המופע הופך לפופולרי ברשת. אלי מצטרפת לג'קסון למסע ההופעות.
בהמשך, בעקבות הצלחתה חוברת אלי לאמרגן שמקדם אותה לקריירת סולו בכיוון מסחרי ופופ, למורת רוחו של ג'קסון שמתדרדר שוב לאלכוהוליזם ולסמים. לאחר הופעה מוצלחת של אלי, ג'קסון מבקש ממנה נישואים והם נישאים בחטף. בטקס פרסי גראמי מופיע ג'קסון כשהוא שיכור, וכשאלי עולה לקבל את פרס תגלית השנה, הוא מדדה לבמה. אלי מנסה להודות לו על העזרה שלו בתחילת הקריירה. ג'קסון שיכור מכדי להבין מה קורה משתין על עצמו ומתעלף. בעקבות זאת הוא מתאשפז במוסד גמילה ומבטיח לאלי להשתנות. הוא נמצא חודשיים במוסד, מצבו משתפר והוא מתחיל לעסוק בספורט באופן קבוע. באחד המפגשים עם הפסיכולוג שלו הוא מתוודה שניסה להתאבד בעבר, בגיל 13, על ידי תלייה ולא הצליח. הוא גם מספר שאביו היה שתיין לפניו, ולא שם לב למה שקורה אצל הילדים שלו.
טרם חזרתו של ג'קסון הביתה, אלי מבקשת לצרף אותו למסע ההופעות שלה באירופה. האמרגן של אלי מתנגד, מה שמוביל אותה לביטול המסע לגמרי. האמרגן כועס ומתעמת עם ג'קסון שהפעולות שלו גורמות לפגיעה בקריירה של אלי. לעומת זאת, אלי מספרת לג'קסון שהמסע בוטל על מנת שתוכל להתרכז ביצירת האלבום השני. אלי יוצאת להופעה ומבקשת מג'קסון שיגיע לשיר איתה. אולם הוא מחליט להישאר בדירה. הוא מוצא כדורים ישנים, לוקח אותם ואז מתאבד בתלייה במוסך. אחיו, בובי, מנסה לעודד את אלי ואומר לה שזו אשמתו של ג'קסון בלבד שהוא מת, ולא אשמתה. בהופעה לזכרו שרה אלי את השיר שכתב עבורה.
שחקנים ודמויות

| שם השחקן/ית | שם הדמות | אודות הדמות |
| --- | --- | --- |
| בראדלי קופר | ג'קסון מיין | זמר-יוצר ידוע והמנטור של אלי |
| ליידי גאגא | אלי | זמרת-יוצרת אלמונית |
| סם אליוט | בובי מיין | אחיו למחצה של ג'קסון |
| דייב שאפל | נודלס | חברו של ג'קסון |
| אנדרו דייס קליי | לורנזו | אביה של אלי |
| אנתוני ראמוס | רמון | חברה של אלי |
| רפי גברון | רז גברון | מפיק מוזיקלי |
| בוני סומרוויל | סאלי קאמינגס |  |
| מייקל הארני | וולפי | חברו של לורנזו |
| גרג גרונברג |  | נהגו האישי של ג'קסון |
הפקה

הסרט הוא הגרסה הקולנועית השלישית לסרטו המקורי של ויליאם ולמן באותו שם משנת 1937, לאחר הגרסה מ-1954 בכיכובם של ג'ודי גרלנד וג'יימס מייסון והגרסה מ-1976 בכיכובם של ברברה סטרייסנד וקריס קריסטופרסון.
לאחר מספר שנים של תלאות הפקה במהלכן נשקל קלינט איסטווד כבמאי וליהוקה של ביונסה לתפקיד הראשי, נבחר לבמאי הסרט בראדלי קופר שזה לו סרטו הראשון כבמאי, קופר גם נכנס כשותף להפקה ולוהק לגילום התפקיד הגברי הראשי. לצדו לוהקה ליידי גאגא בתפקיד הקולנועי הראשי הראשון שלה. הצילומים התבצעו במהלך 2017 במספר אתרים בקליפורניה בהם בלוס אנג'לס, בסנטה קלריטה ובפסטיבל קואצ'לה וכן בפסטיבל גלסטונברי שנערך באנגליה.
הקרנת הבכורה של הסרט נערכה ב-31 באוגוסט 2018 בפסטיבל הסרטים של ונציה. הקרנה הבכורה בארצות הברית הייתה ב-5 באוקטובר של אותה שנה.
הסרט הוקדש למנטורית של קופר, אליזבת' קמפ, שנפטרה מסרטן בשנת 2017.
מוזיקה

פסקול הסרט כולל שירים מקוריים המבוצעים על ידי קופר וליידי גאגא שרובם נכתבו בשיתוף פעולה של קופר, ליידי גאגא עם לוקאס נלסון וכן שיתופי פעולה נוספים עם מארק רונסון, ניק מונסון, דיאן וורן, ג'וליה מייקלס ואחרים. כמו כן כולל הפסקול ביצוע מחדש לשיר החיים בוורוד של אדית פיאף שמבוצע על ידי ליידי גאגא. הפסקול הופץ על ידי אינטרסקופ רקורדס במקביל לתחילת ההקרנה המסחרית של הסרט.
שיר הנושא, "Shallow", שנכתב על ידי ליידי גאגא, אנדרו ווייט, מארק רונסון ואנתוני רוסומאנדו, הופץ כסינגל וזכה להשמעות רבות ברחבי העולם. הוא זיכה את יוצריו בפרס אוסקר לשיר המקורי הטוב ביותר, בפרס גלובוס הזהב לשיר המקורי הטוב ביותר ובפרס גראמי בקטגוריית "השיר הטוב ביותר שנכתב לסרט קולנוע, לטלוויזיה או למדיה ויזואלית אחרת".
ביקורת ופרסים

הסרט זכה לשבחי מבקרי הקולנוע, לפי אתר Rotten Tomatoes קיבל דירוג משוקלל של 8.1 ו-90% תגובות חיוביות מצד מבקרי הקולנוע הבכירים. הסרט זכה לתשבחות רבות מצד מבקרי הקולנוע ומאתרי התרבות השונים, והושווה פעמים רבות לשלושת הסרטים הקודמים משנים קודמות; כוכב נולד (1976), כוכב נולד (1937), וכוכב נולד (1954). אתר החדשות Insider ביקר את הסרט בצורה חיובית באומרו "כוכב נולד" בכיכובו של בראדלי קופר הוא "[הסרט] הטוב ביותר בטווח הארוך כי הוא הכי כנה", ודירג את הסרט במקום הראשון מבין סדרת הסרטים במירוץ השנים. גם באתר החדשות הבינלאומי USA Today, הסרט התברג במקום הראשון כאשר תיארו את הסרט כ"הטייק החדש מוסיף ניואנסים ופיתוח דמויות שחסרים מקודמיו. בנוסף, זה פשוט סיפור אזהרה מודרני נהדר". העיתון האמריקאי The New-York Times, השווה את הסרט לשאר הסרטים גם כן, והחליט כי הסרט הוא הסרט הטוב ביותר מבין כל הסדרה והצהיר כי "השניים ביצעו מודרניזציה של הסיפור הזה עם עומק של תחושה ומוזיקליות שנועדה להרוות את עונת הפרסים".
עבור מגזין בילבורד, הסרט דורג במקום השני וטענו כי "הבמאי קופר מעביר אמפתיה אנושית עמוקה לדמויות שלו, והמצלמה שלו נעה בנזילות בטוחה, רק מושכת את תשומת הלב לעצמה כשהיא מחקה באופן משכנע את מצבה ההידרדרות של דמותו. והגברת ליידי גאגא מתגלה כאחת ההופעות הגדולות של זמר שהפך לשחקן בכל הזמנים (ברצינות)".
הסרט היה מועמד לשמונה פרסי אוסקר וקטף פרס אחד: הסרט הטוב ביותר, השחקנית הטובה ביותר, השחקן הטוב ביותר, שחקן המשנה הטוב ביותר (סם אליוט), צילום, השיר המקורי הטוב ביותר ("Shallow") - מועמדות בה זכה לבסוף, מיקס הסאונד, והתסריט המעובד הטוב ביותר. הוא זכה בפרס באפט"א למוזיקה הטובה ביותר בסרט.